Shveytsariyalik muhandislar nafaqat yerda, balki vertikal yuzada, masalan, devorda harakatlana oladigan to‘rt g‘ildirakli robotni yaratishdi. Bu haqda New Scientist nashri xabar bermoqda. Tsyurixdagi Disney Research laboratoriyasi xodimi Pol Birdsli odatda devorlar oldida to‘xtab qoladigan g‘ildirakli robotlarni takomillashtirish ustida olib borilgan ishlarga ta’rif berdi. Tajribaviy model 60 sm uzunlikka ega. U 2 parrakka ega bo‘lib, bu devorga chiqish uchun yetarlicha kuch hosil qiladi. Orqa motor mashinani devorga itaradi, old motor esa tepaga tortadi. Uglerod tolasidan yasalgan tashuvchi plata hamda 3D-printerda chop etilgan detallar tufayli robot vazni 2 kg dan oshmaydi. Bundan og‘ir yerdan devorga chiqa olmaydi. Shu bilan birga, litiy-ionli batareyalar bor-yo‘g‘i 10 daqiqaga yetadi.